RO Jurnalul Oficial al Uniunii Europene C 107/28

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 107/10)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) nr. 510/2006 AL CONSILIULUI

„MARIÁNSKOLÁZEŇSKÉ OPLATKY”

NR. CE: CZ/PGI/005/0407/28.10.2004

DOP ( ) IGP ( X )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Úřad průmyslového vlastnictví Adresă: Antonína Čermáka 2a CZ-160 68 Praha 6-Bubeneč Telefon (420) 220 38 31 11 Fax (420) 224 32 47 18 E-mail: posta@upv.cz

2. Grup:

Denumire: KLS KLIMENTOV, s.r.o. Adresă: Klimentov 133 CZ-354 71 Velká Hleďsebe Telefon (420) 354 62 58 81-2 Fax (420) 354 62 27 15 E-mail: kls@iol.cz





Denumire: Opavia-LU, a.s. Adresă: Vinohradská 2828/151, Praha 3, Česká republika Telefon (420) 272 00 26 04 Fax (420) 272 00 26 04 E-mail: info@danone.com Componență: Producători/prelucrători ( X ) alte categorii ( )

3. Tipul produsului:

Clasa 2.4: Produse de brutărie, patiserie, cofetărie și biscuiți — gofre.

4. Caiet de sarcini:

[Rezumatul cerințelor prevăzute la articolul 4 alineatul (2) din Regulamentul nr. 510/2006]

4.1. Denumire: „Mariánskolázeňské oplatky”

4.2. Descriere: Gofrele sunt formate din două discuri fine, între care se află un strat de umplutură. În funcție de umplutură, gofrele pot fi cu alune sau cu cacao. Au o formă rotundă și regulată, marginea este ușor fărâmițată și scot un sunet special la rupere; au circumferința ornată cu o formă în relief specifică, și anume o coroană de frunze stilizate. Motivul reliefului central variază în funcție de producător. Gofrele sunt de culoare crem sau maro deschis, în funcție de tipul de aluat utilizat. Sunt crocante, bine coapte, umplutura este de consistență granulată, iar gustul poate fi mai mult sau mai puțin dulce, în funcție de ingredientele folosite. Gofrele sunt comercializate ambalate într-o folie de aluminiu, în cutii de carton sau eventual în folii de celofan, în pachete de 175 g.

Materii prime care intră în compoziția produsului: făină de grâu, zahăr, grăsime hidrogenată, alune descojite, nuci măcinate, germeni de grâu, grăsime lactată, grăsimi vegetale, cacao, lapte praf, praf de gălbenuș, amidon de grâu, sare, emulsifiant — lecitină, aromă de lămâie, scorțișoară, aromă de alune, etilvanilină, aromă de migdale.

Produsul se păstrează la o temperatură de maximum 25 °C timp de 180 de zile.

4.3. Aria geografică: Teritoriul localității Mariánské Lázně (Marienbad) și al localității Velká Hleďsebe, care face parte din circumscripția administrativă numită Mariánské Lázně.

4.4. Dovada originii: Controlul respectării caietului de sarcini (sferă, frecvență și înregistrare) este definit și asigurat prin următoarele mijloace și intermediari: sistem aprobat HACCP, organism de certificare acreditat BVQI (s.r.o. Praha 6, Vítězné náměstí 2, Česká Republika), sistem de gestionare a calității în conformitate cu standardele ČSN EN ISO 9001:2001 și ČSN EN ISO 1400:2005 și cu legea nr. 316/2004 privind trasabilitatea în toate etapele procesului de producție și distribuție; serviciul competent al inspectoratului ceh pentru produsele agroalimentare (biroul din Plzeň) efectuează, de asemenea, un control la fața locului. Fiecare producător păstrează un registru al furnizorilor de materii prime, precum și un registru al cumpărătorilor produsului finit. În conformitate cu legea, pe fiecare produs sunt menționate datele de contact ale producătorului, în special adresa acestuia.

4.5. Metoda de obținere: Prepararea gofrelor începe cu prepararea aluatului de gofre din materiile prime enumerate anterior (a se vedea punctul 4.2). După ce este bine amestecat, aluatul se pune în mașina rotativă specială destinată coacerii gofrelor; discurile coapte sunt retrase manual și se pun în tăvi. Acestea sunt transportate în camera de umidificare, unde nivelul umidității este de 90 % și unde discurile sunt lăsate în jur de cinci zile. Discul inferior se presară cu un amestec de zahăr, grăsime, alune sau alte ingrediente, după caz, și se acoperă cu cel de-al doilea disc; cele două discuri se coc împreună. După ce au fost cântărite pentru a se verifica greutatea cerută, gofrele se împachetează într-o folie de aluminiu, se pun în cutii de carton și se ambalează cu ajutorul unei mașini de ambalare. După ce a fost imprimată data expirării, cutiile sunt puse în alte cutii mari de carton și sunt transportate în depozit. Deoarece gofrele sunt fragile și sensibile la umezeală, este necesar ca ambalarea să se facă la locul de producție, astfel încât calitatea lor să poată fi păstrată și monitorizarea produsului să se facă mai ușor.

4.6. Legătură: Gofrele din stațiunea termală Mariánské Lázně sunt menționate pentru prima dată în secolul al XVIII-lea. O dată cu dezvoltarea tratamentelor termale, prepararea gofrelor destinate inițial mai degrabă consumului familial s-a transformat în producție de masă în scopuri comerciale. Karl Reitenberger a devenit pionierul producției industriale de gofre, lansându-se în acest domeniu în 1856. Aproape un secol mai târziu, Josef Homolka a extins gama de produse, după ce a adus din Viena un utilaj perfecționat și o rețetă proprie de gofre cu ciocolată. Consumatorii asociază în continuare gofrele cu regiunea stațiunilor termale din Boemia de Vest, Mariánské Lázně fiind unul dintre cele mai importante centre ale acestei regiuni. Compoziția și modul de preparare a produsului s-au transmis din generație în generație în ateliere locale de patiserie. În 1995, gama de produse a fost extinsă de societatea KLS Klimentov s.r.o.

În arhivele orașului și în ziarele locale, precum și la societatea Opavia-LU a.s. sunt păstrate documente istorice. Pe internet pot fi găsite numeroase referințe istorice și actuale la gofre și la reputația acestora, exemple în acest sens fiind site-ul Hamelika dedicat istoriei localității Mariánské Lázně, site-ul societății Opavia-LU a.s., site-ul orașului Mariánské Lázně etc., dar și articole de ziar (Mariánskolázeňské Listy nr. 6/1994, Chebský deník din 13.5.2006, Chebsko din 21.12.2005). Muzeul orașului păstrează, de asemenea, documente și obiecte legate de istoria producției de gofre în zona respectivă.

Denumirea „Mariánskolázeňské oplatky ”a fost înscrisă în 1967 în registrul internațional creat în temeiul Acordului de la Lisabona, iar înscrierea în registrul denumirilor de origine din Republica Cehă datează din 1 februarie 1974. Denumirea „Mariánskolázeňské oplatky ”este, de asemenea, protejată în cadrul acordurilor bilaterale încheiate cu Elveția, Austria și Portugalia.

4.7. Organism de control:

Denumire: Státní zemědělská a potravinářská inspekce, inspektorát v Plzni Adresă: Jiráskovo náměstí 8 CZ-303 85 Plzeň Telefon (420) 377 43 34 11 Fax (420) 377 45 52 29 E-mail: plzen@szpi.gov.cz

4.8. Etichetare: Denumirea „Mariánskolázeňské oplatky ”trebuie să figureze în mod clar pe partea anterioară a ambalajului.

(1) JO L 93, 31.3.2006, p. 12.